Marie Pujmanová

**Marie Pujmanová**, rodená **Hennerová** (* 8. jún 1893, Praha – † 19. máj 1958, Praha) bola česká spisovateľka a novinárka. Bol jej udelený titul národná umelkyňa.

Jej otec Kamil Henner bol univerzitným profesorom cirkevného práva na Právnickej fakulte Karlovej univerzity. Pujmanová sa neskôr myšlienkovo ​​rozišla s triedou, z ktorej pochádzala, a venovala sa robotníckej problematike. Niekoľkokrát navštívila Sovietsky zväz a tieto cesty veľmi ovplyvnili jej myslenie. Od roku 1912 žila v Českých Budějoviciach a vzala si syna tunajšieho zámožného advokáta a politika V. Zátku. Manželstvo však nebolo šťastné a po jej nervovom ochorení skončilo rozvodom. Druhýkrát sa vydala za Ferdinanda Pujmana. V roku 1932 podporovala štrajk baníkov v Moste.

Prispievala do *[[Rudé právo|Rudého práva]]* (kde sa snažila pôsobiť na deti), *Literárních novin*, *[[Lidové noviny|Lidových novin]]*, *[[Tribuna (časopis)|Tribuny]]*, *Českého slova*, *Přítomnosti* atď.

V 50. rokoch sa stala jednou z hlavných propagátoriek politických procesov. Napr. žiadala maximálne tresty pre "zradcov". Zároveň urobila maximum pre to, aby z väzenia dostala svojho syna Petra, ktorý chcel so skupinou ľudí utiecť cez hranice.

## Dielo
Začiatky jej tvorby sú ovplyvnené impresionizmom, neskoršia tvorba je už úplne pod vplyvom socialistických myšlienok. Jej tvorbu ovplyvnil František Xaver Šalda a Růžena Svobodová. Neskôr na ňu veľmi zapôsobil Julius Fučík.

Jej diela sú presvedčivejšie ako diela Marie Majerovej, bojovala v nich proti nezamestnanosti a fašizmu.

* *Pod křídly* – (1917) zachytáva detstvo citovo prudkej Irenky, autobiografické prvky
* *Povídky z městského sadu* – (1920) reakcie na prvú svetovú vojnu
* *Pacientka doktora Hegla* – (1931) príbeh o meštianskom dievčati Karle, ktorá sa zamiluje do ženatého doktora a stane sa jeho milenkou, musí sa vyrovnať s opovrhnutím zo strany svojej vlastnej spoločenskej triedy, vymaniť sa z jej pút a prejsť dezilúziou lásky, aby dozrela v samostatnú vyrovnanú ženu a stala sa spokojnou slobodnou matkou
* *Předtucha* – (1942) novela zaoberajúca sa problémom dospievajúcich detí, príbeh o úzkosti o životy blízkych
* *Svítání* – (1949) zachytáva tu meniaci sa život mládeže, ide o súbor poviedok, ktoré sú rozdelené do troch častí:
** *Za časů císaře pána* – život detí v Rakúsku-Uhorsku
** *Čerti s ním šijí* – z obdobia prvej republiky
** *Včera a dnes* – po roku 1945
* *Sestra Alena* – (1958) krátka poviedka o mladej zdravotnej sestre, ktorá sa zamiluje do pacienta po nefrektómii, aj napriek jeho zlému zdravotnému stavu si ho vezme, končí tragicky
* *Modré Vánoce* – (1958)

### Románová trilógia
* *Lidé na křižovatce* – (1937) román z prostredia veľkého závodu (továrnik Kazmar – Tomáš Baťa), tu na osudoch ľudí sleduje zmeny politického myslenia 20. rokov 20. storočia. Používa tu vnútorný monológ. Z celej trilógie najkvalitnejšie dielo
* *Hra s ohněm* – (1948), politický román rozpráva o osude G. Dimitrova (obvineného zo zapálenia ríšskeho snemu) Dostupné online.
* *Život proti smrti* – (1952), dokončuje osudy hlavných postáv na konci vojny

### Poézia
Jej poézia je veľmi politická a trpí všetkými problémami poézie 50. rokov 20. storočia.

* *Zpěvník* – (1939)
* *Verše Mateřské* – (1940)
* *Rafael a Satelit* – (1944), veršovaná inotajná poviedka o domove – takmer nepolitické dielo
* *Radost i žal* – (1945)
* *Vyznání lásky* – (1949)
* *Milióny holubiček* – (1950)
* *Čínský úsměv* – (1954)
* *Praha* – (1954)
* *Marie Curieová* – (1957), poéma – takmer nepolitické dielo

## Externé odkazy
* Základní typ epické věty u B. Němcové a M. Pujmanové
* Glosa k románu M. Pujmanové

## Zdroj

Kategória:Česko-slovenskí národní umelci
Kategória:Českí spisovatelia
Kategória:Českí básnici
Kategória:Českí spisovatelia románov
Kategória:Pochovaní v Prahe
Kategória:Osobnosti z Prahy